અભિનયના નવરસને જો કોઇ પી જાણ્યું હોય તો એ ટોમ હેન્કસ છે. પાત્ર રંકનું હોય કે રાજાનું ટોમનો અભિનય હોય એટલે સમજો કે એ પાત્રમાં પ્રાણ આવી ગયો. આમિર ખાનની જેમ તેની ફિલ્મોગ્રાફી ટૂંકી છે પણ મજેદાર છે. દરેક ફિલ્મ એક નવો મિજાજ દર્શાવે છે. મેથડ એક્ટરની પરફેક્ટ વ્યાખ્યા ટોમ હેન્કસ છે. સ્પલાસ, બિગ, એપોલો 13, સેવિંગ પ્રાઇવેટ રયાન, ધ ટર્મિનલ, ફોરેસ્ટ ગમ્પથી લઇને તેની કોઇપણ ફિલ્મ ઉપાડો ટોમ અનોખા અંદાજમાં જ જોવા મળશે. બીબાંઢાળ રોલ ટોમની પસંદગીનો વિષય જ નથી. ‘કાસ્ટ અવે’ જેવી બેનમૂન ફિલ્મમાં તેનું કામ શિરમોર રહ્યું છે. રોબર્ટ ઝેમેક્સિ, સ્ટીવન સ્પીલબર્ગ અને રોન હોવાર્ડ જેવા દિગ્દર્શકો સાથે તેણે સૌથી વધુ ફિલ્મોમાં કામ કર્યું છે.